কলকাতার ছেলে, স্বপ্ন ছিল ছবি পরিচালনা করবেন। শেষমেশ নিজের স্বপ্নপূরণের জন্য পাড়ি দিয়েছিলেন মুম্বইতে। প্রথমে বেশ কয়েকটি স্বল্প দৈর্ঘ্যের ছবি করার অবশেষে পূর্ণ দৈর্ঘ্যের ছবি করেছেন পরিচালক পার্থসারথী মান্না। ছবির নাম ‘অস্কার’। তাঁর ‘কাইট’, ‘লক’, ‘টয়গান’ শর্ট ফিল্মগুলি দেশ ও বিদেশের নানা ফেস্টিভ্যালে অনেক পুরস্কার পেয়েছ। 

এই বিষয়ে অন্যান্য খবর

ছাঁচ ভাঙতে অপরাজিতা রাজি, ইন্ডাস্ট্রি রাজি তো


‘অস্কার’ মুক্তি পাবে আগামী ২৭ জুলাই। বাংলা এই ছবির মুখ্য চরিত্রে অভিনয় করছেন অপরাজিতা আঢ্য, প্রিয়াংশু চট্টোপাধ্যায়, সাহেব ভট্টাচার্য। কেন ছবির নাম ‘অস্কার’? সে প্রসঙ্গে পরিচালক জানাচ্ছেন, ‘‘হাজার হাজার ছবি তৈরি হয়, কিন্তু ক’টা ছবি দর্শক মনে রাখতে পারে? আমার ছবির নায়ক এমন ছবি করতে চায়, যেটা অস্কারে যাবে।’’ 
মূলত, মুম্বইতে কাজ করে সাফল্য পেলেও প্রথম ছবি বাংলাতেই করার ইচ্ছা ছিল। পরিচালক জানাচ্ছেন, ‘‘সিনেমার নিজস্ব একটা ভাষা থাকে। তাই যে ভাষাতেই করি না কেন, আসলে তো দর্শকের ভাল লাগাই ছবির সাফল্যের চাবিকাঠি। তবে বাঙালি হিসেবে বাংলাতেই কাজ করার ইচ্ছে থেকেই এই ছবি।’’ 
একের পর এক শর্ট ফিল্মের সাফল্যের পর ‘অস্কার’ পার্থসারথীকে কতটা সাফল্য এনে দেয় সেটা বক্স অফিসই বলবে।